Imtella' Diċembru 6, 2021 - Aġġornata 6 Ta' Diċembru, 2021 3:15pm L-Imħallef Abigail Lofaro kellha kliem iebes fil-konfront ta' raġel li wassal lil martu f'dipressjoni severa wara li kien jippretendi li għax jaħdem, riedet tara li ddur mal-bżonnijiet tiegħu u li ma jonqsu xejn. L-Imħallef qalet dan f'sentenza li fiha laqgħet it-talba għas-separazzjoni ta' żwieġ bejn koppja li bdiet tesperjenza problemi fiż-żwieġ wara l-wasla tal-ewwel tarbija. Il-mara xehdet li kellha stress kbir għax it-tarbija ma kinitx tieqaf tibki u spiċċat magħluqa bejn l-erba' ħitan tad-dar. Fl-istess waqt żewġha kien jizzikaha għax ma kienx ikollha ħeġġa għal relazzjoni sesswali minħabba t-tarbija. Irrakkontat li kien iqatta' ljieli jara l-pornografija u sabitlu pakett tas-sigaretri li kien fih żewġ condoms u kaxxa pirmli għall-impotenza. Kont tfajla ferrieħa dejjem nidħak u bit-tmaqdir, bl-abbuż mentali li sofrejt ġejt dejjem nibki u dejjem imdejqa… ħafna drabi lanqas biss noħroġ mill-bieb 'il barra għax dejjem b'għajnejja minfuħin". Waqt li ċaħad l-akkużi kontrih, ir-raġel xehed li ż-żwieġ tfarrak għax martu qatt ma stmatu bħala żewġha, "qatt ma djalogat miegħi, iżda m'ommha u ħutha u li jgħidulha huma tajjeb u li ngħid jien ma jiġix stmat". Fid-deċiżjoni tagħha, l-Imħallef Lofaro kkonkludiet li ż-żwieġ tkisser minħabba l-atteġġjament tar-raġel lejn martu. Saħqet li persuna li tibqa' d-dar tieħu ħsieb il-familja u d-dar, tkun qed taħdem xorta bla qligħ u "sfortunatament ħafna mid-drabi bla apprezzament". Sejħet bħala ironika d-dikjarazzjoni tar-raġel li waqt li stqarr li martu kienet tgħix ħajja ta' reġina u l-flus kollha f'idejha, fl-istess waqt jgħid li din qatt ma kkontribwixxiet xejn għall-familja u l-affarijiet kollha, inkluż id-dar, kienu tiegħu. "Dan kliem dispreġġjattiv fil-konfront tal-mara li bħal donnu xogħolha li tikkura l-familja u d-dar m'għandux jiġi mgħarraf u vvalorizzat, waqt li r-raġel li mar jaqla' l-ħobża ta' kuljum għandu jiġi glorifikat – bħal donnu mhux kull xogħol għandu tiegħu u li f'familja kulħadd għandu jiġbed ħabel wieħed", qalet l-imħallef. Qalet li huwa irrelevanti jekk persuna hix taħdem bi qligħ jew le. Innotat li tul is-snin, ir-raġel warrab l-emozzjonijiet u l-bżonnijiet ta' martu, u kien moħħu li jaqla' l-flus waqt li ddeġenera x-xogħol li kienet tagħmel martu d-dar. Sostniet li m'għandhiex dubju li r-raġel huwa ħabbrieki, iżda sostniet li ż-żwieġ jitlob ħafna iktar minn bżulija u flus biex jirnexxi. Waqt li laqgħet it-talba għas-separazzjoni taż-żwieġ, il-qorti ordatlu jagħti manteniment ta' €200 kull 4 ġimgħa lil martu. Hija assenjat ukoll nofs id-dar matrimonjali lil mara u ordnat il-bejgħ tagħha fis-suq miftuħ bi prezz maqbul bejn iż-żewġ naħat.